Tiger Brands herroep sekere babaprodukteProdukte wat herroep word, sluit die 100 g , 200 g en 400 g pakgroottes van Purity Essentials Baby Powder in. Tiger Brand het sommige Purity Essential Baby Powder-produkte as ’n voorsorgmaatreël herroep nadat spore van asbes in monsters van ’n besending farmaseutiese poeier aangetref is. Dié poeier word in die vervaardiging van die babapoeierprodukte gebruik. Produkte wat herroep word, sluit die 100 g‑, 200 g‑ en 400 g‑pakgroottes van Purity Essentials Baby Powder in. Luidens Tiger Brands se verklaring Woensdag word Purity Essentials Baby Cornstarch Powder-produkte nie geraak nie, en ook nie enige ander Baby Care-produkte onder die Purity-handelsmerk nie. “Die bespeurde vlakke van asbes wat in die besending opgemerk is, voldoen nie aan die maatskappy se streng gehalte- en veiligheidstandaarde nie,” het Tiger Brands Woensdag gesê. “Gehalte en veiligheid is ’n absolute prioriteit vir Tiger Brands. In die beste belang van verbruikers en as ’n voorsorgmaatreël, het die maatskappy die besluit geneem om ’n produkherroeping van die geraakte produkte te begin na oorleg met die Nasionale Verbruikerskommissie.” Die maatskappy werk tans saam met sy kleinhandel- en groothandelkliënte om alle geraakte Purity Essentials Baby Powder-produkte van winkelrakke te verwyder. Die maatskappy moedig verbruikers aan om hul Purity Essentials Baby Powder-produkte na hul naaste supermark, groothandelaar of apteekwinkel terug te stuur wat dié produk in voorraad het. ŉ Koepon of kontantterugbetaling sal van 8 September af aan verbruikers uitgereik word.